UPDATE: Alianța USR PLUS trage un semnal de alarmă în legătură cu ștampila de control aplicată greșit pe buletinele de vot. BEC spune că nu e motiv de invalidare

UPDATE: Marian Muhuleț, purtătorul de cuvânt al Biroului Electoral Central, a anunțat că aplicarea ștampilei de control pe prima pagină a buletinelor de vot nu este motiv de nulitate. ”Aplicarea ștampilei de control în orice altă poziție decât pe ultima pagină nu este motiv de nulitate. Nu vor fi anulate la numărarea voturilor”, a mai spus Muhuleț.

Articolul inițial: Alianța USR PLUS a solicitat duminică Biroului Electoral Central (BEC) să dispună măsuri pentru corectarea situațiilor unde ștampila de control a fost aplicată greșit pe buletinele de vot și pentru considerarea ca valide a voturilor deja exprimate.

Comunicatul USR PLUS:

În secțiile de votare din mai multe județe din țară și din municipiul București buletinelor de vot pentru referendum li s-a aplicat ștampila de control pe prima pagină, față de prevederile legale, care dispun să fie pe ultima pagină. Semnalăm că acest lucru poate duce la invalidarea unui număr semnificativ de buletine pentru referendum.

Considerăm că eroarea aparține birourilor electorale județene, sau de sector, ori a președinților birourilor electorale ale secțiilor de vot. Delegații Alianței 2020 USR PLUS au sesizat deja birourile secțiilor de vot și birourile electorale județene, respectiv, BEC.

Cerem cu fermitate Biroului Electoral Central să dispună măsuri pentru corectarea acestor situații și pentru considerarea ca valide a voturilor deja exprimate!

În lipsa unei decizii a BEC pentru corectarea situațiilor semnalate și a dispunerii unei interpretări unitare este probabilă anularea unui număr semnificativ de buletine de vot, care poate duce la invalidarea referendumului.

Citește și: Incident la Iași. Reprezentantul USR susține că voturile dintr-o secție de votare din Iași trebuie anulate din cauza că președintele secției de votare pune ștampila de control pe prima pagina, nu pe ultima/ Situații similare semnalate în mai multe secții din țară

Foto: Inquam Photos / Octav Ganea